Jason Rohde: Kommer oor polisie en media se optrede | Maroela Media
Jason Rohde: Kommer oor polisie en media se optrede
Jason Rohde se regspan het uitgevaar teen die polisie en die media nadat hy Dinsdag in Stellenbosch op borgtog vrygelaat is.
Rohde, hoof van Sotheby's International Realty in Suid-Afrika, is op borgtog van R100 000 vrygelaat. Hy moes die bedrag onmiddellik betaal om uit polisie-aanhouding vrygelaat te word. Hy moet egter ook voor of op 14 September 'n bankwaarborg aan die hof verskaf vir die bedrag van R1 miljoen.
Rohde se vrou, Susan (47), se liggaam is die oggend van 24 Julie in die badkamer van 'n hotel op die Spier-wynlandgoed gevind, waar sy met die koord van 'n haartang opgehang is. Rohde beweer sy het selfmoord gepleeg terwyl die staat aanvoer Susan is verwurg.
Hy sal vir die duur van sy verhoor by sy swaer in Melkbosstrand tuisgaan. Sy borgtogvoorwaardes behels onder meer dat hy onder die toesig van 'n korrektiewe beampte geplaas word en Maandae, Woensdae en Vrydae tussen 16:00 en 19:00 by die Melkbosstrand-polisiestasie moet aanmeld.
Rohde mag nie sonder die toestemming van die ondersoekbeampte of die staatsaanklaer naby vertrekpunte van hawens of lughawens kom nie en hy mag nie die Wes-Kaap sonder toestemming verlaat nie.
Rohde het die hof versoek om terug te keer na sy huis in Bryanston, Johannesburg, na sy 18-jarige dogter wat in matriek is. Landdros Greg Jacobs het gesê hy sal tydens Rodhe se volgende hofverskyning op 23 September 'n besluit hieroor neem.
Rohde se regspan het ná afloop van die hofverrigtinge 'n verklaring uitgereik waarin kommer uitgespreek is oor die regverdigheid en wettigheid van die polisie se ondersoek en optrede. Volgens Rohde se regspan was sy inhegtenisneming by sy huis in Bryanston traumaties.
Sy regspan het ook kommer uitgespreek oor "ongesteunde bewyse" rakende die beweerde moord en spekulasie daaroor in die media wat "roekeloos misbruik" is om sensasie te skep. In die verklaring word daar aangevoer dat sommige lede van die media sekere gevolgtrekkings maak voor die reg sy gang gegaan het.
Volgens Rohde se regspan is hy 'n "liefdevolle pa wat verkeerdelik beskuldig word van 'n misdaad wat hy nie gepleeg het nie".
Verdagte in hospitaal gevind ná kaping, skietgeveg
'Moddergooiery oor Gordhan en Valke moet einde kry'
Sjoe! Hierdie is baie hartseer. Hierdie mense het alles gehad om voor te lewe.
Liefdevolle pa? Miskien ja maar dalk nie so 'n liefdevolle man nie. Baie misdadigers is lief vir hulle kinders maar hulle is nog steeds misdadigers. Soms kom prokureurs met sie vreemste argumente op. Wat egter nog vreemder is is dat dit blyk te werk
Sjoe….Ek sou geensins n probleem hiermee gehad het indien die polisie deurgans en konsekwent so aggressief ondersoek en vervolg nie. Maar ja, ten minste word die proses in hierdie geval gevolg. Aanklaer sal nie vervolg indien daar nie redelike vooruitsig is op skuldig bevinding nie. So daar is beslis iets wat hulle pla van die hele storie en dit moet verder ondersoek word.
Wat-ek-lees….ek stem saam met jou. Laat bewyse voorgelê word voordat iemand veroordeel word. Ek stel ook my kinders se welstand bo dié van my eie. Laat die reg stelsel toe om die regte protokol te volg.
Liewer magtig!!!! Hier begin n tweede Oscar storie met almal wat n opinie het en deel. Wag eers tot hy skuldig of onskuldig bevind word voor julle so mildelik oordeel!!!!